정조 10년
丙午五月二十四日辰時。上御瑤華堂。承旨與時原任大臣閣臣都監堂上入侍時。行都承旨沈豐之。行左承旨金思穆。右承旨李時秀。左副承旨趙興鎭。同副承旨徐龍輔。記事官金孝建。假注書金祖淳。事變假注書李相璜。記注官金健修。記事官李崑秀尹行任。提學金鍾秀。原任直提學徐有防。二直提學朴祐源。檢校直閣徐鼎修。原任直閣金載瓚鄭東浚。領議政鄭存謙。領敦寧洪樂性。判府事李福源金熤。魂宮都監堂上徐有隣。墓所都監堂上朴明源。地師許晪具聖元朴大良車學模。以次進伏訖。上曰。諸地師。皆還來乎。明源曰。辛希泰鄭道弘。則欲遍爲看審而來。故落後矣。上曰。昨今所見。爲幾處。明源曰。栗木洞外。西五陵及孔德里燕禧宮豆毛浦等諸處。合爲十五處矣。上曰。何處最優乎。明源曰。地師以爲。豆毛浦最勝云矣。上曰。豆浦與栗洞。優劣。何如。諸地師各陳所見。可也。晪曰。栗木洞。排布浩大。龍虎緊抱。而豆浦則雖似小局。體勢端妙。龍虎均適。比栗洞尤有勝矣。上曰。汝以栗洞之有人言。欲遠嫌而然耶。晪曰。非敢然也。栗洞固好。而猶不若豆浦之精美矣。上曰。雖然聞人家偏近於局內。多有毁撤之事。然後方可用云。向來火燒民家。旣已給材結構。以奠厥居。則當此炎節。猝毁數三百人家。有所不忍。而亦豈不與向來顧卹之意相反乎。葬禮雖曰莫重。遷移安堵之民。亦復重難矣。晪曰。人家之難毁。誠如聖敎。而第其穴處之佳妙。誠爲難得之地矣。學模曰。栗洞穴勢。雖甚佳妙。可惜者。形不如理。豆浦穴勢。雖稍損於栗洞。而所可貴者。理與形相合。若比古之名穴。與長湍景順王墓地。頗相似矣。上曰。豆浦雖或十分完吉。若多毁人家。然後方可合用。則此是難行之事矣。古語云。地理不如人和。當此極熱之時。豈可爲葬地。而毁撤許多民家乎。大良曰。栗洞規模浩大。豆浦形局端妙。皆是極吉之地矣。上曰。案對人家。凡爲幾戶耶。大良曰。近數百戶。而左右亦有若干民戶矣。上曰。然則此是流霞亭近處乎。明源曰。自流霞稍下。始有此局矣。上曰。民家若毁之。則流霞亭亦當入於其中耶。晪曰。然矣。上曰。然則尤難用之矣。此亭卽孝廟潛邸時江亭也。先朝亦有揭板之事。豈可毁諸。明源曰。流霞則似當不入於毁撤。而流霞亭以下民家。則不可不毁撤。蓋當爲火巢內故也。聖元曰。以今日所見言之。豆浦誠第一矣。上曰。人家去穴處。當爲幾步乎。聖元曰。似不過三四十步矣。上曰。墓勢雖使極低。前有丁字閣。閣前有紅箭門。又有洞口。則其排布已過三百步矣。火巢之內。置許多人家。非但事面之如何。又是國制之所無。此處則似無可論。卿等之意見。何如。存謙曰。案山與火巢之內。置許多人家。誠國典所無之事矣。樂性曰。聖意旣難於毁撤人家。則非所可論矣。上曰。江水極爲逼近云。果無傷於地理乎。晪曰。在地理。近水爲尤妙矣。上曰。雖是無前名穴。若多毁人家。則不必更論矣。今番喪變。非但國運之不幸。抑有人事未盡之恨。又因葬地。若致人心之騷擾。則尤有所不忍。雖不得一箇名兆。此事決不可爲之耳。樂性曰。人家毁撤。以事體言之。則固非難行之事。而以聖敎所及觀之。誠亦重難矣。福源曰。此係至重至大之事。人家毁撤。固是當行之事。而至於數百戶之一時毁撤。亦復重難矣。熤曰。以私家言之。山地要害處。人家不無撤毁之事。莫重所占處。豈無變通之道耶。雖然全村比如都邑。實難猝地遷動矣。上曰。大臣之議如此。更無可論矣。仍命宣傳官李永秀。往諭豆浦民人等曰。今日諸臣。欲定墓所於豆浦。而聞爾等數三百戶。將入於火巢之內。未免毁撤云。墓所雖未定於純吉之地。寧忍使爾等。當此窮夏。蕩析厥居。捲茅撤籬。扶老携幼。使爾安堵之民。遽作失所之人。悲號頓足於江岸沙渚之間乎。向來江村之失火者。尙命結材搆給。況爾等乎。予意堅定。汝等各奠舊居。恃而無恐。少選永秀復命曰。臣承命馳往豆浦。則穴前民家爲百餘戶。靑龍內民家爲數百戶。內案民家爲三百餘戶。而自無愁幕甕幕。江村之人。十百爲群。不勝騷擾。本村民人。則或聚會於江邊。或往來於原頭。群起騷動之際。臣將此聖敎。一一曉諭。則民人等攢手曰。矣徒等俱在輦轂之下。涵泳惠澤。圖報無地。墓所若定於此地。則矣徒等與有榮焉。豈敢說失所之歎。而今承下敎。天恩莫大。惟願速定墓所於此地云云。莫不流涕相告矣。上仍親行晝茶禮如禮。儀註見上上敎許晪曰。豆浦旣破議。則何處更有合用之地乎。汝與諸地師。更陳所見。可也。晪曰。豆浦之外。所見十餘處。一無可意者。方庸罔措矣。學模曰。旣舍豆浦。則栗洞當爲第一矣。臣前後遍踏京山。而栗洞豆浦爲十分完吉之地矣。大良曰。昌陵甲坐之外。無勝於栗洞者矣。上曰。甲坐獨辛希泰。以爲有欠云。然否。明源曰。然矣。聖源曰。如栗洞者。誠是難得之地矣。上曰。喪變旣關國運。葬地又未卽定。誠罔措矣。樂性曰。栗洞人皆稱美。然旣有欠處云。則使地師更卜他處。似好矣。若有一半分有槪於聖意。則決不可輕議。決定取舍。則惟在聖意之如何耳。上曰。予非有槪於心而然也。其在重事體之道。不可不預備末副望故耳。樂性曰。有實差。然後方可求預差矣。福源曰。栗洞旣有人言。則重事體之道。固不可遽爾論斷。然以地理言之。遠隔六重龍。且爲萬餘步。似無相礙之端矣。熤曰。臣向於看審時。幾盡周視。且臣曾在江村。故往來時。皆從大路而行。熟知其處。凡眼所見則似無所拘矣。明源曰。臣待罪都監。猥當看審之行。而至於栗洞。有此不審之罪。聖意如不欲決定。則卽爲捨去。更卜他處。似好矣。臣只審西郊。未看東坰。明曉出去。限再明還來。豈無大勝於栗洞處耶。上曰。卿於此。常置嫌而言。故欲使予不用也。予非欲捨之也。特別求預差。至於拘忌之言。釋然已久矣。鍾秀進前。失聲泣奏曰。栗木洞取舍。當出自聖斷。有非諸臣所可指定仰達。臣意則栗木洞用不用。有未暇言。國事可謂寒心矣。臣在鄕中。只聞墓所已定之說而入來矣。入來聞之。則以有異議。方狼狽云。故俄於梓室加漆時。適因入直閣臣之未及越來。臣以在鄕未奉審之故。暫爲替入。得與領敦寧相見。問其委折。則領敦寧略陳。因戶判筵奏。諸大臣與戶判。承命更出看審。則戶判云云之處。乃是靑龍外第六岡之外。地勢山形。不相干涉。亦不當入於火巢。戶判亦以謂見異於聞爲言之意。追問於魂宮堂上徐有隣。則所傳亦略同。臣聞來大驚矣。大抵國家凡事。本有體面。假令龍虎穴處中。地理有疵欠之論。出於地師之口。而該堂聞之。惟當遍問於諸地師。廣議于諸大臣。然後始可爲齊聲上達之道。況此是何等凶慘之言。而初不出於一地師之口者。一筵臣。乃以不目見不相議萬萬不干之事。擅自直達。寧有如許國體乎。臣本有悲憤之蓄積於中者。到今固不忍張皇追提。而亦安敢有隱乎。大抵自邦慶之初。國人之言。已多拂鬱。及夫中間萬古所無之逆賊凶言出後。凡有秉彝之性者。莫不崩心痛骨。及至今日。臣則承命入診。已在於無可言之後。故退出之後。亦未暇詳問進藥節度於傍人。而以議藥多誤與未盡。國人之言。沸騰喧藉。自古國家大小喪慼時。亦豈無歸咎醫官之言。而未有如今番之比。直至婦孺下賤。無不戟手切齒。久而益激。此必由於議藥有眞箇未盡與多誤而然也。以是之故。悲冤憤痛。鬱積結轖之中。驟聞領敦寧所傳。頓然寒心矣。此似由於至痛在心之故。自不覺激發其如此。而雖以國體言之。無國則已。有國則一筵。臣何敢以此等凶慘之說。擅自陳達乎。上曰。卿言。過矣。悲惶之餘。大小人情。莫不審愼。故旣聞此言。則人情不得不言之矣。此不過各陳所見。而亦近於無隱之義矣。何必深責乎。此非說去說來之事矣。仍下敎於諸臣曰。今聞此處。不關於堪輿。而尙無歸一之議。其他十數處。予旣不得親見而決定。則惟在卿等隨所見質言。以爲決定矣。樂性曰。俄者判敦寧所奏之言。非爲山地而然矣。爲國體而發也。其言雖似過中。然亦是憂國之意也。至於山理。則臣之日前看審時。聞諸地師之言。參以愚見。實無不可用之事矣。上曰。卿等相議於僚相乎。存謙曰。臣曾與領敦寧有所酬酢。而亦以爲無關係云矣。福源曰。伊時往見。則相距相遠。故臣等歷往路上。詳細眺視。則坐立俱不見。揆以山理。似無係關。當初仰奏之人。亦以爲與所聞有異云矣。上曰。諸大臣酬酢之語。承旨亦聞之否。興鎭曰。諸大臣之言。果如俄者所奏矣。熤曰。非但凡眼之無礙。地師輩亦以爲無關於利害云耳。第於東五陵局內。看審後決定。似好矣。明源曰。臣意則決不可以栗洞完定矣。上曰。卿是當初占得之人。故有此引嫌之言。然重其事之道。必有預差。然後可以始役。第往東郊看審。好矣。明源曰。然則今日當出去耶。上曰。年老地師。連日驅馳之餘。今纔入來。又復發送。亦有所不忍者。今日許晪。更率諸地師出去。如有衆議歸一處。送車學模看審。好矣。明源曰。如此則遲滯。當甚矣。明日送置學模於五陵之間。待占地使之往看。好矣。上曰。如此則事甚便順矣。卿則今日在家休息。明日出去。可也。命許晪與諸地師退去。仍下敎於豐之曰。看山地官處。淸心丸蘇合元。優爲覓給之意。分付內局。可也。豐之承命出傳。存謙曰。告訃齎咨官。今當發送。而與工郞差遣之時。事面有異。似當以告訃書狀官例。給京盤纏。而亦令箕伯助送行資之意。分付。何如。上曰。依爲之。出擧條樂性曰。墓所都監郞廳李景溟。減下。何如。上曰。依爲之。出擧條樂性曰。魂宮都監郞廳未差之代。以李晩秀差下。何如。上曰。依爲之。出擧條上曰。錦城尉先爲退去。明日食後來待。可也。明源退出。樂性曰。臣素昧敦匠之役。而叨此都提擧之任。莫重大事。實有狼狽之慮。實不勝罔措之至。且臣之父子。俱參都監之役。亦涉如何。若蒙恩遞。則實爲萬幸。雖非言私之日。而敢此仰達矣。上曰。卿曾經山陵都監之任。凡諸敦匠之事。豈有不知之理。且以義榮事言之。義榮若登科。則將以卿之在領經筵。不得除玉堂耶。卿勿過辭。着實董役。可也。以薛里內官守侍墓官以下宣飯料米太饌物磨鍊事手本。命書傳敎曰。守侍墓官外。皆自出往墓所。日給料及宣飯。其前俾勿等待事。令都監分付。命書榻敎曰。魂宮都監堂上尹蓍東牌招。申飭行公。又命書傳敎曰。聞史官回奏之言。極爲悶慮。金奉朝賀家。遣御醫持藥物。不離看病。又命書傳敎曰。三都監工役方張。物力尙未區劃。諸凡擧行。極爲掣肘云。徐判府事都監都提調之任。姑爲勉副。前望單子入之。仍親行夕上食如禮。詳見儀註上還內。諸臣以次退出。